Οι κληρονόμοι

Οι κληρονόμοι είναι τίτλος ελληνικής, κωμικής, κινηματογραφικής ταινίας, παραγωγής της Φίνος Φιλμ σε σκηνοθεσία Γιάννη Δαλιανίδη και σενάριο Νίκου Τσιφόρου και Πολύβιου Βασιλειάδη, με βάση το ομότιτλο θεατρικό τους έργο.

Πλοκή  

Τρία ανίψια, ο Ερρίκος (Ντίνος Ηλιόπουλος), ο κουρέας Παναγιώτης (Κώστας Χατζηχρήστος) και ο Σωτήρης (Κώστας Βουτσάς) κληρονομούν τον οίκο μόδας του αποθανόντα θείου τους, Αργύρη. Μέχρι τότε, διευθυντής του οίκου είναι ο Ερρίκος. Μερίδιο της κληρονομιάς, και μάλιστα το μεγαλύτερο, το παίρνει μια χορεύτρια, η Μαίρη (Μάρθα Καραγιάννη). Εντωμεταξύ, και οι τρεις είναι άγνωστοι μεταξύ τους. Τα τρία ανίψια, λοιπόν, κληρονομούν, έκαστος, ένα 24% από την επιχείρηση, ενώ η χορεύτρια το 28%.

Στη συνέχεια, ενώ όλοι έχουν συναντηθεί, πλην της χορεύτριας, αυτή πείθει τον συμβολαιογράφο να μην αποκαλύψει σε κανέναν εκ των τριών κληρονόμων ποιος είναι ο τέταρτος κληρονόμος και παρουσιάζεται στον οίκο μόδας σαν μανεκέν. Εκεί αρχίζει το μπέρδεμα, για το ποιος είναι ο τέταρτος κληρονόμος. Όταν οι τρεις κληρονόμοι μαθαίνουν πως είναι γυναίκα η τέταρτη κληρονόμος και, νομίζοντας πως η τέταρτη κληρονόμος είναι μια αυστηρή μοδίστρα που δουλεύει εκεί, προσπαθούν να τη ρίξουν, ώστε να ενωθεί το 24% με το 28%, για να μπορέσει κάποιος να διευθύνει την επιχείρηση. Τελικά, ο Ερρίκος ερωτεύεται τη Μαίρη, με την οποία αποκτούν τον έλεγχο της επιχείρησης. Με τη σειρά τους, οι άλλοι δύο κληρονόμοι ζευγαρώνουν με δυο υπαλλήλους του οίκου, ο Σωτήρης με την Καίτη (Χλόη Λιάσκου) και ο Παναγιώτης με τη Φώφη (Έλσα Ρίζου).

Διανομή  
 Ντίνος Ηλιόπουλος (Ερρίκος)
 Κώστας Χατζηχρήστος (Παναγιώτης Τσόκος)
 Μάρθα Καραγιάννη (Μαίρη Αστράνη)
 Κώστας Βουτσάς (Σωτήρης Μιχαλούδης)
 Χλόη Λιάσκου (Καίτη)
 Έλσα Ρίζου (Φώφη)
 Κατερίνα Γιουλάκη (Ρούλα)
 Περικλής Χριστοφορίδης (Περικλής Ζουμπουρδόγλου)
 Σπύρος Κωνσταντόπουλος (δικηγόρος Κατσαμπέκης)
 Νικήτας Πλατής (Χαράλαμπος)
 Κώστας Παπαχρήστος (1ος πελάτης κουρείου)
 Γιώργος Βελέντζας (2ος πελάτης κουρείου)
 Πόπη Δεληγιάννη (μητέρα Σωτήρη)
 Γιώργος Γρηγορίου (περαστικός)
 Σάσα Καζέλη (σύζυγος Ζουμπουρδόγλου)
Ρούλα Κωστάρα (κυρία Κωστίδου)
Γιώτα Σοϊμοίρη / Σοϊλάρη (γραμματέας Κατσαμπέκη)

Άλλες Πληροφορίες 
Η ταινία γυρίστηκε σε Σινεμασκόπ. 

Αυτή ήταν η τελευταία ταινία του Κώστα Χατζηχρήστου σε συνεργασία με τη Φίνος Φιλμ.  Ο Γιάννης Δαλιανίδης, εκτός του ότι έκανε τη σκηνοθεσία, έπαιξε και τον ρόλο ενός κομπάρσου. Υποδύθηκε τον άντρα που προσπαθεί να ηρεμήσει τα πνεύματα στον καβγά ανάμεσα σε οδηγούς. 

Η Μάρθα Καραγιάννη χορεύει σε μια σκηνή φορώντας πούπουλα κολλημένα στο σώμα της, ένα κοστούμι σύλληψης του Δαλιανίδη. Λέγεται ότι Κώστας Βουτσάς είπε βλέποντας τη συμπρωταγωνίστριά του με αυτήν την περιβολή: «Πρώτη φορά βλέπω τόσο ωραίο κοτόπουλο». 

Η ταινία προβλήθηκε στις αίθουσες Πειραιά-Αθήνας και προαστίων το 1964. Έκοψε 249.751 εισιτήρια, ενώ από τις 92 ταινίες της χρονιάς κατέλαβε τη 12η θέση, της σχετικής λίστας.   Κυκλοφόρησε και με τη μορφή ντιβιντί στις 28 Νοεμβρίου 2006.

Παραπομπές

Εξωτερικοί σύνδεσμοι 
 Οι κληρονόμοι  στο Cine.gr

Ελληνικές ταινίες
Ταινίες του 1964
Ελληνόφωνες ταινίες
Ελληνικές κωμικές ταινίες
Ταινίες σε σκηνοθεσία Γιάννη Δαλιανίδη
Σενάρια του Νίκου Τσιφόρου
Ταινίες σε σενάριο Πολύβιου Βασιλειάδη
Ταινίες βασισμένες σε θεατρικά έργα
Ταινίες με μουσική σύνθεση Μίμη Πλέσσα
Ταινίες γυρισμένες στην Ελλάδα
Ταινίες παραγωγής Φίνος Φιλμ
Ελληνικές ασπρόμαυρες ταινίες